**EKSPORDITEHINGU KINDLUSTUSE TINGIMUSTE KOKKUVÕTE**

Järgnevalt on esitatud **Aktsiaseltsi KredEx Krediidikindlustus** (edaspidi KREDEX) eksporditehingu kindlustuse tingimuste kokkuvõte. Terviklik teave eksporditehingu kindlustuse tingimuste kohta esitatakse kindlustuslepingu dokumentides: üldtingimused, poliis, taotlus.

**Mis liiki kindlustus on eksporditehingu kindlustus?**

Eksporditehingu kindlustus on **krediidikindlustus**. See on mõeldud ettevõtjale, kes oma majandustegevuse huvides soovib end kaitsta ühe välisostja maksejõuetusest või pikaajalistest makseraskustest põhjustatud kahju vastu. Eksportides kaupu või teenuseid krediiditingimustel ehk tingimustel, kus ostja kohustub tasuma alles pärast kauba tarnet või teenuse osutamist, riskib müüja võimalusega, et makse ostjalt jääb saamata. Eksporditehingu kindlustusega on võimalik sellist riski maandada. Kindlustada võib ostja makseriski, mis tuleneb ühest eksporditehingust või sama ostjaga kindlustusaasta jooksul tehtud mitmest eksporditehingust. Eksporditehingu kindlustus on kasutatav tagatisena müügiarvete finantseerimisel faktooringu vms finantsteenuste abil.

**Millised riskid on eksporditehingu kindlustusega kindlustatud?**

* Kindlustatud on ostjalt temale kindlustusaasta jooksul tarnitud kaupade või osutatud **teenuste eest saamata jäänud maksetest tulenev kahju** kindlustuslepingus kokkulepitud kindlustuskatte määra ulatuses
* Ostja makserisk on kindlustatud **KREDEXi** poolt ostjale määratud krediidilimiidi ulatuses

**Mida ei saa eksporditehinguga kindlustusega kindlustada?**

* Kindlustada ei saa kindlustusvõtjaga seotud või tema kontrolli all oleva ostja makseriski
* Kindlustatud ei ole nõuded eraisikute vastu, viivised, leppetrahvid, krediidiasutuste teenustasud, valuutade vahetuskursside erinevusest tekkivad kulud, tollimaksud jms tasud

**Millised on kindlustusvõtja peamised kohustused?**

* Ostjale maksetähtaja andmisel peab arvestama kindlustuslepinguga **maksetähtaja** pikkusele seatud piiranguid
* Majandustegevuses tuleb olla hoolas, vältida kahju tekkimist või selle suurenemist
* **KREDEX**ile tuleb õigeaegselt teatada ostja makseviivitusest

**Millised on eksporditehingu kindlustamisega kaasnevad kulud?**

* Kindlustusvõtja peab tasuma **kindlustusmakse** ning maksma **krediidilimiidi tasu** (s.o tasu ostja taustahinnangu eest)
* Kindlustusmakse tuleb tasuda **õigeaegselt**. Eksporditehingu kindlustusleping jõustub üksnes kindlustusmakse õigeaegse tasumise korral
* Kui kindlustusmakse tasutakse kindlustuslepingus sätestatud tähtajast hiljem, ei too see kaasa kindlustuslepingu hilisemat jõustumist. Sellisel juhul tagastab **KREDEX** hilinenult tasutud kindlustusmakse
* Krediidilimiidi tasu tuleb maksta kord kindlustusaasta jooksul

**Millal kindlustuskaitse algab ja lõpeb?**

* Kindlustuskaitse kehtib pärast kindlustuslepingu jõustumist ostjale tarnitud kaupade või osutatud teenuste eest krediiditingimustel tasumisele kuuluvatele maksetele ehk krediitidele
* Kindlustuskaitse krediidile jõustub hetkest, mil ostjal tekib kohustus kauba või teenuse eest tasuda. Kindlustuskaitse lõpeb kindlustusaasta lõppemisel või kui **KREDEX** sulgeb ostja krediidilimiidi

**Mis on eksporditehingu kindlustuse kindlustusjuhtum?**

* Ostja **maksejõuetus** (*insolvency*)
* Maksetähtaja ületamine **6 kuud** (*protracted default*)
* Maksekohustuse täitmata jätmine poliitilise riskina määratletud sündmuse tõttu

**Millal maksab KREDEX kindlustushüvitist?**

* Kindlustushüvitist saab taotleda **kindlustusjuhtumi** toimumise korral
* **KREDEX** teostab kahjukäsitluse **30 päeva** jooksul taotluse ja kahju tekkimist tõendavate dokumentide saamisest ja teeb otsuse
* **KREDEX** maksab kindlustushüvitise **välja 15 päeva** jooksul otsuse tegemisest
* Kindlustushüvitise summa on piiratud kindlustuslepingus sätestatud kindlustussummaga
* Lisaks krediitidest tulenevale kahjule hüvitab **KREDEX** ka sissenõudekulu, mis kaasnes ostjalt võlgnevuse nõudmisega, kui selline kulu on **KREDEX**iga eelnevalt kooskõlastatud

**Millisel juhul KREDEX hüvitist ei maksa?**

* Kui kahju ei ole tekkinud ostja maksejõuetuse või pikaajaliste makseraskuste tõttu või poliitilise riski sündmuse tõttu (näiteks, kui arve tasumata jätmise põhjuseks on hoopis kindlustusvõtja enda eksimus kauba või teenuse müümisel või kui nõuet ostja vastu ei saa maksma panna müügitehingu ebapiisava dokumenteerimise tõttu)
* Kui maksekohustuse üle on tekkinud vaidlus (sellisel juhul lükkub kindlustushüvitise kindlaksmääramine edasi kuni vaidluse lahendamiseni ja sõltub vaidluse tulemusest)
* Kui kahju on väiksem kindlustuslepingus määratletud mittekvalifitseeruva kahju summast
* Kui kahju tulenes krediidist, mis on ostjale väljastatud enne kindlustuskaitse jõustumist või pärast kindlustuskaitse lõppemist
* Kui **KREDEX** ei saa omandada regressnõuet ostja vastu
* **KREDEX** ei hüvita eelnevalt kooskõlastamata sissenõudekulu

**Soovid eksporditehingu kindlustusest rohkem teada?**

Võta konsulteerimiseks ühendust **KREDEX**i kliendihalduritega, kelle kontaktandmed on leitavad **KREDEX**i veebilehel www.krediidikindlustus.ee.